philips byder gratien goids eertshertoge van oistryck hertoge van bourgoingen
van lothrycke van brabant van stier van karenten van cram van lymborch
van lucemborch luxemborch ende van gelre grave van vlaenderen van habspurgh van tyrol van
ferette van kieburgh van artois van bourgoingnen palatin van henegouwe van
hollant van zeellant van namen ende van zutphen mercgreve des heylichs
roomschen rycs ende van bourgauw lantgreve in elsacen heere van
vrieslant van opter windischenmargh van portenauw van salins ende van mechelen
allen den ghenen die dese onse brieven sullen zien oft hoeren lesen saluyt
doen te wetene dat wy ontfangen hebben die oitmoedige supplicatie van
arnde die coster henricke ende janne rosiers gebruederen inhoudende hoe dat
die voirs. arnt is gegaen tot eenre bruylocht aldair een bruyt huer feeste
houdende was tot welcken feesten ende plaetsen oick gecomen is een geheten
coppen vandermeeren tegen den voirs. arnde ende henricke rosiers dair
de voirs. die voirs. coppen quam gaende mit claese johannes dochter van
nederyssche ende heeft die voirs. coppen vandermeeren zynen hantbooge
gespanne mitten welcken hy den voirs. arnde geschoten heeft eenen schuet
in zyn been dwelcke ziende die selve arnt heeft zyn mes uuytgetogen
ende stelde hem terweren mair die voirs. coppen ghinck loopen alsoe
dat tselve gevechte bleef staende ende omtrent twee maenden daer nae soe
is die voirs. coppen wederom gecomen ende heeft aen den voirs. arnde gesonden
om eenen dachvaert te houdene ende den peys onder hen te makene toten welcken
die voirs. arnt consenteerde op welcke voirs. dachvaert die selve arnt mit
zynen vrienden is gecomen maer nyet die voirs. coppen noch oick yemant van
zynen wegen hoewel dat die voirs. arnt langen tyt nae hem wachte
ende omtrent vier daigen dair nae soe is gebuert dat die voirs. suppliant
zyn gecomen op eenen kersmisse dach tot nederyssche omtrint den avonde
aldair die vors. coppen ende arnt woenachtich waeren ongestoot ende
nyet om vechten aldair die voirs. coppen vander meren gecomen is zyn
vyfsten ende hebben opte feeste diemen tot nederyssche voirs. houdende
was geseght toten voirs. arnde die costere ende zynen medegesellen supplianten
siet ghy sulter aen weert u op dwelcke die selve arnt mit zynen
voirs. gesellen supplianten zeyde wy en willen nyet vechten want wy
en zyn alhier om vechten nyet comen nae welcke woorden soe sloegen
die voirs. coppen mit zynen gesellen den voirs. arnde die costere een vanden
voirs. supplianten onder voet ende gaven hem wel zeven wonden aleer hy hem
nooyt weerde ende daer nae zoe stont die voirs. arnt alsoe gequest oppe ende
track zyn mes ende quetste mit zynen geselen eenen van des voirs. coppens
gesellen geheeten jan ruelens ende gaven hem eenen huw in zyn hoot
dat hy van dier quetsueren bynnen drie daigen dair nae van levende live ter
doot gecomen is uuyt saken van welcken feyte hebben die voirs.
supplianten die onnoselitelice? dair inne zyn gecomen hen iesindert moeten houden
buyten onsen voirs. lande van brabant ende en souden alnoch beduchtenen
ende vreesende die strangheyt van rechte hen bynnen den voirs.
onsen lande van brabant nyet dorven houden wandelen noch verkeeren
mair werengescapen voirtaenen hen dair buyte te moeten absenteren
ende hen houden in vremden landen in grooten miserien ende armoeden ende
huere leven aldair leyden ende eynden in ongevallicheyden het en were
dat wy onse gracie ende genade tot henweerts keeren ende hen tvoirs.
feyt oft dootslach remitteren ende vergeven wouden om dwelck
zy ons oitmoedelick hebben gebeden waeromme soe eest
dat gemerct tghene des voirs. is wy ter beden der voirs. supplianten geneyght
ende willenen altyt ende besundere te desen male prefereren ende thoenen
gratie ende genade voere strangheyt van rechte hebben ter eeren ende
weerdichheyd vanden passien ons liefs heeren ieshus cristi die hy op sulcken
dach als huden goetvrydach voer ons ende alle kerstene menschen heeft
geleden den voirs supplianten in gevalle als boven quytgeschonden ende
vergeven schelden quite ende vergeven van zunderlinger gracien overmits
desen onsen brieve tvoirs feyt ende dootslach mitgaders alle penen boeten
kueren ende brueken het zy van lyve leden oft goede inde welcke zy
overmits ende uuyt saken vanden voirs. feyte ende dootslache eenichssins
tegen ons ende den gerichte moegen zyn gevallen stellende ende settende
van al den selven supplianten wederom in hueren eeren goede namen ende famen
ende tot allen hueren goede nyet verbuert zynde op dat zy eenige hebben
hen oirlovende ende consenterende dat zy dien nyet tegenstaende sullen moegen
moegen comen bliven keeren ende verkeeren alomme bynnen onsen voirs.lande
van brabant geluckerwys ende alsoe zy deden voere die geschiedenisse vanden
voirs. feyte imponerende hier af een ewich geswych onsen procureur generael
van brabant onsen drosset van brabant meyere van loeven amman van bruessel
schouheten van antwerpen ende vanden bossche ende allen anderen onsen officieren
ende stedehouderen dien dat eenickssins aengaen mach satisfactie ierst ende
voere al gedaen den partien geinterresseert zoe verre die alnoch nyet gedaen en
zy civilic alleene ontbieden hier omme ende bevelen onsen lieven ende
getruwen cancellier ande den anderen luden van onsen raide in brabant dat
zy procederen ende doen procederen wel ende ernstelic toten interinemente
ende verificatie van desen ende dien gedaen zy onsen voirs. drossat ende
alle andere onse ambachteren richteren ende dieneren vanden smalen heeren
ons voirs. lants ende huere stedehouderen nu ende namaels wesende ende
een iegelick van hen alsoe hen toebehoert den voirs. supplianten van desen
onsen voirs. gracien remissien ende quytscheldingen doen ende laten rastelick
ende vredelick genyeten ende gebruycken sonder hen dair tegen te doene
oft te laten geschieden aen huere voirs. lyven leden oft goeden eenigen hinder
stoot oft letsel ter contrarien mair zoe verre die selve supplianten oft
huere voirs. goede nyet verbuert zynde ten ocsuyne van desen aengetast
gearresteert oft gecommert weren zy die zonder vertreck ontslaen ende
doen ontslaen ende stellen tot geheelder ende volcomender delivrancie
want onse geliefte sulcke is ende des toirconden hebben
wy onsen zegel hier aen doen hangen gegeven in onser stat
van ghendt opten heyligen goeden vrydach int jaer onssen heeren
duyssent vyfhondert ende drie aldus onder gescreven op te
plycke by mynen heere den ertshertoge ende geteykent i
de witte ende noch visa
gecollacioneert ende bevonden accorderent
metten originale by my